Jön a Neptun!

Az alábbi tájékoztatást a Neptun elindulása előtt két nappal kaptuk Cseszregiéktől, így sok dolog ismerős lehet már, KGY-n egy részét már ismertettem.

A Neptun elindulását november 15-e, 8:00 körülre ígérték (ez meg is valósult).

Az e-learning tananyagot az egész egyetemen 441-en csinálták végig(addig az időpontig), és kb 2500-an kezdték el. Kari bontást nem tudunk.

Az összes felhasználó 1/3-a kérte ki a Neptun-kódját.

Az oktatók egy központi e-mail címet kaptak, melyen segítséget kérhetnek a Neptunnal kapcsolatban.

Az adatok konverziója megtörtént (mint kiderült, hibák tömkelegével, hogy hol csúszott el a dolog, jó kérdés).

A Neptunban ugyanolyan személyes üzenetek fogják fogadni a hallgatókat, mint eddig, amíg nem kattintanak arra, hogy elolvasták, nem tudnak továbbhaladni. Ilyen üzenetet kaptak az első bejelentkezéskor, amiben a kivetések rendezéséről volt szó.

Erről bővebben: Januártól kötelező a gyűjtőszámla használata, addig még párhuzamosan működik az utalásos módszer is. Egy kivétel lesz a későbbiekben is, ha valaki számlát kér az utalásáról, ilyenkor nem gyűjtőszámlán keresztül kell rendezni a tartozást, hanem utalással. A közlemény rovatot helyesen kell kitölteni, különben nem érkezik meg jó helyre az utalás. A rózsaszín csekkes módszer teljesen off mostantól a tranzakciós díjak elkerülése okán. Január 1 után az utalás visszalökődik, ha nem a pontos összeget utaljuk.

Mostantól két számlaszám fog működni, az egyik a régi, ezt akkor kell használni, ha valamilyen cég utalja helyettünk pl a költségtérítés összegét. Ha személyesen, a pici hallgató a saját számlájáról akar utalni, a Neptun-kódját kell a közleménybe írnia és egy új számlaszámra kell utalnia.

A hallgatóknak fontos kommunikálni, hogy a gyűjtőszámlájukra egy kicsivel több pénzt tegyenek fel, mint az előre kiszámolt kivetéseik (valószínűleg csak úgy lehet majd vizsgázni, ha a vizsgadíjat előre befizeti a hallgató a gyűjtőszámlájáról). Pénz nem vész el, ha megszűnik a hallgatói jogviszony, a hallgató visszakapja a gyűjtőszámlán lévő pénzét. Oda-vissza utalgatás viszont nem működik, a gyűjtőszámlán lévő pénzt csak kérvénnyel lehet visszakérni, és csak úgy, ha nincs tartozása a hallgatónak.

Az ösztöndíjak nem a gyűjtőszámlára utalódnak, hanem szokásosan a hallgató saját számlájára.

Nincs minimumösszeg, aminek a gyűjtőszámlán kell lennie.

Az e-learning tananyag február végéig lesz elérhető előreláthatólag. Nincs angol nyelvű változata, csak egy általános tájékoztató érhető el angolul a Neptun honlapon.

Határidők:

-diákigénylés – indulástól

-e-kérvények – legkésőbb szeptember 1.

-utalással kapcsolatos határidők nem változtak az új rendszer miatt

-a párhuzamos képzés koncepció ösztöndíj kiírása már Neptunban lesz

-ekif kiváltása legkésőbb tavasszal

-erasmusos részek december végén, január elején üzemelődnek be

-vizsgajelentkezés kezdete nov. 28/29.

Volt arról szó, hogy a vizsgákon is lesz várólista (mint a rangsorolásos jeletkezésnél), és a hallgatók úgy is fel tudnak jelentkezni egy adott vizsgára, hogy az már betelt és várólistára kerülnek. Na ez nem lesz.

Régi OMHV-k elérhetőségéről nem tudtak megnyugtató válasszal előrukkolni, fogalmuk nem volt, hogy átpakolják-e a Neptunba valahogy, cserébe az indulás előtt 2 nappal nem is tartották annyira fontosnak. Az idei félévtől már a Neptun saját kérdőíves rendszerében lesz a tanárok értékelése.

A Neptunban nincs Kifli (szocos felület), de a szocosok kapnak hozzáférést, hogy rá tudjanak keresni a Neptunban emberekre, mert elengedhetetlen a munkájukhoz. A random hallgatók azonban nem tudnak rákeresni mindenkire a Neptunban, mert mindenki személyesen állítja be, hogy mit mutat magából, és teljes tiltás is lehetséges.

Ha valaki elfelejtette az ETR-jelszavát, és emiatt nem tudja lekérni a Neptun-kódját, a Q-térben lehet újat kérni.

Rájöttek, a Neptun mégiscsak kompatibilis egy képernyőolvasó programmal, tehát elméletileg akadálymentesített a rendszer.

Az órarend funkció nem elérhető, kari döntéstől függően vezetik be, legkorábban következő félévtől.